google/wiki40b huggingface dataset:
Neubrandenburg

Historie

De første innbyggerne på stedet var premonstratenmunker i et kloster ved bredden av innsjøen (ca. 1240). Selve byen Neubrandenburg ble grunnlagt i 1248 da markgreven av Brandenburg valgte å bygge en by i de nordlige delene av lenet sitt. I 1292 ble byen og det omkringliggende området en del av Mecklenburg.
Byen blomstret som et handelssentrum frem til trettiårskrigen (1618–1648). Den svenske hæren til Gustav Adolf beleiret og tok byen, som ble tatt tilbake av den katolske ligaen i 1631. Det finnes mange rapporter som sier at de katolske styrkene tok livet av mange svenske og skotske soldater etter at de overga seg. Senere, ifølge den skotske lykkeridderen Robert Munro, skal svenskene ha gjort det samme da de uten nåde tok livet av overlevende med ropet «Neubrandenburg!». Byen spilte derfor en rolle i å brutalisere en av historiens allerede mest brutale kriger.
Under andre verdenskrig lå det en stor krigsfangeleir kalt Stalag II-A nær byen. I 1945, få dager før slutten av krigen, ødela en storbrann 80 % av gamlebyen. Siden den gang har de fleste viktige historiske bygningene blitt gjenreist.
Helldal skole

Helldal skole var en kommunal barneskole på Helldal i Fana bydel i Bergen kommune. Skolen tok i mot elever fra 1. til 7. trinn. Skolen ble lagt ned i 2010, og elevene ble overført til Sædalen skole.

Historie

Flere skolebygninger har vært i bruk opp gjennom årene. Men før Helldal krets fikk eget skolebygg var det omgangsskole med Riple krets. Dette startet allerede i 1750. Kretsen fikk sin første skolestue i 1868. Den første bygningen til Helldal skole ble bygget i 1897. I dag er dette bygget rehabilitert og i bruk som grendehus. Bygningen som har vært i bruk fram til i dag ble oppført i 1939, arkitekten var Øystein Netaas, og påbygd i 1958.
Helldal skole ble lagt ned etter skoleåret 2009/2010 og de 140 elevene og hele personalet ble flyttet til Sædalen skole. Dette er en nyoppført skole som erstatter Helldal skole og som samtidig skal avlaste Nattland skole.
Arkivet etter Helldal skole oppbevares ved Bergen Byarkiv. I tillegg kan man finne informasjon om skolen i arkivene etter Helldal skoles foreldrelag og Helldal skoles musikkorps.
DS «John Knudsen» (1911)

Krigsforlis

DS«John Knudsen» var lastet med kull da hun forlot Tyne på reise til Bergen. 30. juli 1917 ble hun angrepet mens hun gikk i konvoi, og torpedert av den tyske ubåten U-60, bare 20 nautiske mil vest av Holmengrå. To mann omkom
Ødekroen

I J.R.R. Tolkiens fiktive verden Midgard er Ødekroen et vertshus, som antakelig ble laget av mennesker i det tredje tidevervet.
Ødekroen er bare nevnt en gang i Tolkiens publiserte verker: i Ringens brorskap da hobbiten Munti spør hvor langt det er til Kløvendal, og Vidvandre (Aragorn II) svarer følgende: «Jeg vet ikke om Veien noensinne er målt i mil lenger enn til Ødekroen, en dagsreise øst for Bri.»
Denne veien, Østaveien, ble brukt mange år tidligere av Bilbo Lommelun (onkel til ringbærer Frodo), men Ødekroen ble ikke nevnt i Bilbos bok, Hobbiten.
Kanskje var det bare en forlatt og ødelagt bygning på slutten av det tredje tidevervet, og dens tidligere historie har gått tapt.
Rima Iraki

Bakgrunn

Iraki er født i Beirut av palestinske og libanesiske foreldre. Hun tilbrakte sine første år i en flyktningleir i Beirut og kom til Norge og Lørenskog da hun var fem år gammel. Hun er journalistutdannet fra University of Queensland og studerte deretter statsvitenskap ved Universitetet i Oslo.
Hun begynte sin journalistkarriere som vikar i avisen VG, før hun gikk videre til NRK Østlandssendingen og NRK Nyheter. I 2014 ble hun programleder for Dagsrevyen.
Amerikansk kjempefly

Utseende

Et meget stort, langvinget nattfly. Vingespennet er vanligvis 20-25 centimeter, men kan hos enkelte eksemplarer være i alle fall 28 centimeter, arten har dermed det største vingespennet av alle sommerfugler. Vingenes ytterkant er bølgete. Oversiden er hvit med tallrike, bølgete, brune tverrstriper. Undersiden er mørkbrun med hvite flekker, kan ha en matt, metallisk glans.

Levevis

Denne arten lever i regnskog, der larvene utvikler seg på planter i erteblomstfamilien (Fabaceae). De voksne sommerfuglene kommer gjerne til lys.

Utbredelse

Den finnes fra det sørlige Brasil til Veracruz i Mexico. Arten er sett på som truet i staten Rio Grande do Sul, Brasil, som er den sørlige grensen for dens utbredelse. Et rapportert funn fra Florida er å anse som ganske tvilsomt (Quinn, 2008).
The Sun I Carried Alone

The Sun I Carried Alone er det tredje albumet fra black metal-bandet Iskald.
Araschnia

Utseende

Nokså små, spraglete eller mørke sommerfugler med litt flikete vinger. Oversiden er gjerne brun med hvite og røde tverrstriper, eller brokete. Ulike generasjoner av samme arte kan se ganske ulike ut.

Levevis

Disse sommerfuglene er gode flyvere, som gjerne besøker blomster. Larvene lever på ulike løvtrær, eller på nesler. De piggete larvene lever gjerne selskapelig, og lager løse silkespinn der de oppholder seg når de ikke er ute og spiser. Piggene ser ut til å beskytte dem mot de fleste rovdyr, derimot er de ofte svært utsatte for snyltevepser som legger egg på dem. De overvintrer som voksne sommerfugler, i barksprekker, hule trær, uthus og andre lite frostutsatte steder.

Utbredelse

Slekten er utbredt i Palearktis, alle artene unntatt Araschnia levana i den asiatiske delen.
Jazz Evidence

Jazz Evidence er jazzklubben på Kongsberg som har eksistert siden 1961. Jazz Evidence arrangerte en jazzweekend på Kongsberg i 1964, som var starten på Kongsberg Jazzfestival. 
Klubben er fortsatt aktiv, har jevnlig arrangementer på EnergiMølla, og er medlem av Norsk jazzforum.

Konserter

JazzEvidence arrangerer konserter med stort sett norske eller skandinaviske artister en til tre ganger i måneden. 
Konsertene avholdes på musikkhuset EnergiMølla.
Laos' kvinnelandslag i fotball

Historie

På grunn av sin sene debut, har Laos aldri vært med i noen Asiamesterskap eller kvalifiseringer til det. Imidlertid var Laos med i Sørøstasiamesterskapet i fotball i 2007, der de kom på trejeplass i sin gruppe. Først tapte Laos stygt for Thailand og deretter for Burma, før de slo Singapore. I de Sørøstasiatiske leker, derimot, greide Laos å komme til semifinalen, takket være uavgjort mot Filippinene og et noe mer beskjedent tap for gruppevinner Vietnam enn det Filippinene greide. I semifinalen gikk det imidlertid dårlig, og i bronsefinalen tapte også Laos klart. Dermed ble det en fjerdeplass. I neste Sørøstasiamesterskap, i 2008, kom laget på tredjeplass igjen, denne gangen blant fem land. Denne gangen var det Malaysia og Indonesia Laos slo. De neste Sørøstasiatiske leker vil bli arrangert i Laos.
Spesialenheten for politisaker

Organisering

Enheten er uavhengig av politi og påtalemyndigheten, og er organisatorisk lagt under Sivilavdelingen i Justisdepartementet. Faglig er den underlagt Riksadvokaten, som tar stilling til klager på avgjørelser gjort av enheten. Enheten består i regionale etterforskningsavdelinger samt en sentral ledelse og stab i Hamar. Det er sjefen for enheten, for tiden Jan Egil Presthus, som etter innstilling fra de ulike regionkontorene som avgjør spørsmål om tiltale i hver sak. Fra 1. januar 2008 ble enheten omorganisert fra fem etterforskningsavdelinger til tre. Disse ligger i Hamar/Oslo, Bergen og Trondheim.
Etterforskningsavdelingene i Bergen og Trondheim ledes av advokater på verv, mens leder for avdelingen i Hamar/Oslo er fast ansatt. For øvrig består de ulike avdelingene av fast ansatte etterforskningsledere (jurister) og spesialetterforskere. En psykolog er også tilknyttet enheten.

Kritikk

Spesialenheten har møtt kritikk fra flere kanter for å ikke være faktisk uavhengig. Spesielt det forhold at mange av enhetens ansatte er tidligere politifolk eller påtalejurister har medført at det stilles spørsmål ved uavhengigheten. Det har i så måte blitt etterlyst en karantenetidordning før politiansatte kan gå over i spesialenheten. Et annet forhold er at de aller fleste saker som etterforskes av enheten ikke ender med tiltale, herunder de 10 alvorligste sakene som enheten har etterforsket siden opprettelsen.. Det har også blitt vist til lang saksbehandlingstid i enhetens arbeid, som pr. desember 2008 var 153 dager (5 måneder) i gjennomsnitt.
Noe av kritikken er tilbakevist i NOU 2009:12 som er utarbeidet av Finstad-utvalget, og gir en grundig gjennomgang av kontrollmekanismer for norsk politi.
Hartz-reformene

Hartz-reformene (tysk: Hartz-Konzept) er navnet på en rekke reformer foreslått av en offentlig tyske kommisjon Moderne Dienstleistungen am Arbeitsmarkt, som ble ledet av Peter Hartz. Kommisjonen ble nedsatt av Gerhard Schröders første regjering 1. februar 2002, og la frem sin sluttrapport i august samme år. Hartz-reformene inngikk deretter i regjeringen Schröders politiske program kalt Agenda 2010, med planer for politiske reformer innen året 2010.
Kommisjonen hadde i oppdrag å utarbeide forslag til hvordan arbeidsmarkedspolitikken i Tyskland kunne gjøres mer effektiv og hvordan Tysklands arbeidsmarkedsetat, Bundesanstalt für Arbeit kunne reformeres. Det hadde nylig blitt avslørt store uregelmessigheter i systemet for formidling av arbeidsledighetstrygd.
Hartz-kommisjonens arbeid resulterte i fire lover, senere kalt henholdsvis Hartz I, Hartz II, Hartz III og Hartz IV. Lovene hadde hovedsakelig som formål å få arbeidsledige raskere ut i arbeid. Den som meldte seg for sent, skulle trekkes i sin arbeidsledighetstrygd.
Hestesport under Panamerikanske leker 2015

Hestesport under Panamerikanske leker 2015. Hestesport var en av sportene under de Panamerikanske leker 2015 i Toronto i Canada. Konkurransen ble avviklet 11. til 25. juli 2015. Det var i alt seks konkurranser; individuelt og lagkonkurranse i dressur, sprangridning og feltritt. 196 nasjoner var representert med tilsammen 146 utøvere.
Tarragona (Davao Oriental)

Tarragona er en kommune i provinsen Davao Oriental på Filippinene. Under folketellingen i 2000 kom man til et befolkningstall på 22 846 i 4 458 husstander.
Coloane kraftverk

Coloane kraftverk er et varmekraftverk like utenfor Macao i det sørlige Kina. Det har en installert produksjonskapasitet på 422 MW, fordelt på ulike enheter av ulik alder med både damp- og kombinasjons-gassturbiner. Brenseltypen er dieselolje og tungolje. Operatør er Cia de Electricidade de Macau, og utstyret ble bl.a levert av Mitsui, MAN, Westinghouse, m.fl. Utbyggingen skjedde fra 1978 til 2003.
Vannlås

En eller et vannlås eller vasslås er en konstruksjon som benyttes i sluk og avløp for å hindre at kloakkgass og lukt trenger opp fra rørsystemet. Dette oppnås ved å utforme avløpsrøret som en liggende S, det vil si lage en bue på røret slik at det hele tiden er fylt av vann på et punkt.
Vannet blir liggende som en barriere mellom luften på begge sider av denne vannlåsen. Vannlåser er obligatoriske under oppvaskbenker og utslagsvasker, i toaletter og sluk og i de fleste typer avløp. Oftest er vannlåsene og de buede rørene godt synlige, men ikke alltid. I toaletter med moderne design kan vannlåsen ligge skjult i konstruksjonen, og under nyere servanter vil den ofte bare framstå som en utbuling eller som en sylinderformet konstruksjon nede på avløpsrøret. Under sluk er ofte vannlåsen støpt inn i gulvet.
Over tid vil det samle seg skitt og avleiringer nederst i rørbuen. Derfor er de fleste vannlåser utstyrt med en plugg i bunnen, egnet for å tappe ut vann og skitt og stake opp rørene. I prinsippet er det enkelt å gjøre dette. Om røropplegget er gammelt og pluggen rustet fast kan det imidlertid være nødvendig med fagfolk, spesielt om konstruksjonen er murt fast i golv eller vegg. Da kan ukyndig bruk av makt ødelegge eldre konstruksjoner. En del nyere vannlåser er konstruert slik at man for hånd kan demontere hele vannlåsen og rense den.
Bortsett fra rensing, krever sjelden vannlåser vedlikehold. Dersom avløpet står ubenyttet i lang tid er det imidlertid fare for at vannet i vannlåsen fordamper, slik at kloakkgassen kan sive opp. Vannlåser kan også være utsatt ved frost, dersom hus for eksempel står ubenyttet og uoppvarmet vinterstid. I så fall kan man forhindre skade ved å helle frostvæske i vannlåsen.
Vannlås-prinsippet benyttes også i gjærlåser, som for eksempel på vinballonger når råstoffet gjærer. I det tilfellet er poenget at gassen fra gjæringen skal slippe ut, mens luft fra omgivelsene ikke skal slippe inn og forurense den gjærende væsken.
Norgesmesterskapet i orientering 1997

Norgesmesterskapet i orientering 1997 bestod av flere arrangementer som i 1997 kåret norgesmestere i orientering.
Hovedmesterskapet ble arrangert i Løten og Stange 20.-21. september. Kongepokalene ble vunnet av Hanne Sandstad og Bjørnar Valstad.
St Olaf's Church i Wasdale Head

St Olaf's Church i Wasdale Head i Cumbria i Nordvest-England er en av de minste kirkene i England, kan hende den aller minste. Kirken ligger vakkert til i en lund med barlind i nærheten av det høyeste fjellet og den dypeste innsjøen i Lake District National Park, og er regnet som «fjellklatrerkirken» i England.
Navnet St Olaf's Church er fra 1977, tidligere hadde kirken vært uten navn. Det var presten i kirken på denne tiden, som hadde venner i Norge, som foreslo at kirken ble vigslet til den norske helgenkongen Olav den hellige De eldste kildene som nevner kirken er fra 1550, men en regner med at den er eldre. Ifølge tradisjonen skal taksperrene opprinnelig har vært spanter i et vikingskip.
Isabel Ødegård

Isabel Ødegård er en norsk sangerinne. Hun deltok i Melodi Grand Prix 2012 med låta «I've Got You».
Lachnoptera

Utseende

Middelsstore, oransje eller brunlige sommerfugler. Forvingens ytterkant er litt innsvinget. Dte er markert forskjell på kjønnene, hannene er for det meste oransje mens hunnene er brune med lyse (gjerne rosa) tverrbånd.

Levevis

Larvene lever på planter i slekten Rawsonia (Achariaceae) og Vismia (Hypericaceae).

Utbredelse

Slekten er utbredt i tropiske Afrika.
Solheim Cup 2013

Solheim Cup 2013 ble arrangert 16. til 18. august ved Colorado Golf Club. Dette var 13. gang Solheim Cup ble arrangert.

USA

Kaptein for USAs lag var Meg Mallon. Hun spilte selv i åtte Solheim Cup-turneringer mellom 1992 og 2005. Med seg som visekapteiner hadde hun Dottie Pepper og Laura Diaz.

Europa

Europas lagkaptein var Liselotte Neumann, som deltok seks ganger som spiller i Solheim Cup mellom 1990 og 2000. Hennes visekapteiner var Annika Sörenstam og Carin Koch. Sörenstam var også visekaptein i 2011 og deltok som spiller åtte ganger mellom 1994 og 2007. Koch var med fire ganger i perioden 2000 til 2005.

Laguttak

USAs og Europas lag tas ut etter forskjellige kriterier.
USAs damer kvalifiserte seg gjennom å samle poeng for seire og topp-20-plasseringer på LPGA-touren over en toårsperiode. Kvalifiseringen startet rett etter Solheim Cup i 2011, og varte frem til og med Ricoh Women's British Open i begynnelsen av august 2013. De åtte spillerne med flest poeng etter kvalifiseringsperioden var direktekvalifiserte. Deretter fulgte to spillere som ble tatt ut på grunnlag av plassering på verdensrankingen. I tillegg hadde lagkapteinen to wild cards, spillere som ikke var direktekvalifisert men som hun ønsket å ha med på grunn av erfaring eller god form, som hun annonserte 4. august.
Det europeiske laget består av de fire øverste på poenglisten til LET, deretter de fire beste fra verdensrankingen. Utover disse hadde kapteinen fire «captain's picks» hun valgte ut blant dem som ikke var kvalifisert ut ifra de nevnte kriteriene.
La Diagonela

La Diagonela er et langløp i langrenn klassisk teknikk i dalen Engadin i kantonen Graubünden i Sveits, som ble arrangert for første gang i 2014. Start og mål er i Zuoz og løpet passerer St. Moritz.
Løpet 12. januar 2014 markerte åpningen av Ski Classics 2014, etter at Jizerská padesátka i Tsjekkia ble avlyst grunnet snømangel og høye temperaturer. Rennet ble organisert på under sju dager. I utgangspunktet var rennet kun for profesjonelle utøvere, men var også åpent for amatører og turløpere.
I 2015 ble distansen kortet ned fra 65 km til 43 km på grunn av snømangel. I 2016 ble arrangert over 50 km i en alternativ trasé på grunn av snømangel.
Xanthoneura

Utbredelse

Slekten er utbredt i Sørøst-Asia.
Tradisjonelt grevskap (Wales)

Et tradisjonelt grevskap er i Wales en eldre administrativ enhet. Mellom 1888 og 1974 var de den viktigste enheten i lokalstyret i Wales. I forbindelse med den britiske reformen av lokalstyret ble de erstattet av åtte administrative grevskap, som i sin tur var delt i distrikter. 
I 1996 ble dagens ordning med 22 hovedområder innført, og distriktene ble avskaffet som administrative enheter. Flere av de administrative områdene som ble opprettet i 1996 er basert på de tradisjonelle grevskapene. 
Selv om de tradisjonelle grevskapene ikke lenger har noen administrativ funksjon, brukes de blant annet i biologiske studier, fordi de tillater direkte sammenligning mellom gamle og nye målinger. 
Monmouthshire har hatt en spesiell status, da det ikke formelt tilhørte Wales før i 1974, men det har alltid vært regnet som del av Wales. Utelatelsen skyldes antagelig en forglemmelse da unionstraktaten mellom Wales og England ble fornyet. 
Det er en mindre uenighet rundt Welsh Bicknor, som ligger i Hertfordshire i England, men som er en eksklave knyttet til Monmouthshire. Det varierer derfor om man tar med Welsh Bicknor eller ikke når denne grensen trekkes opp. En annen walisisk eksklave, Maelor Saesneg, regnes fortsatt som del av Flintshire.
Salem Harbor kraftverk

Salem Harbor kraftverk er et varmekraftverk ved byen Salem i Essex County, delstaten Massachusetts i USA. Anlegget har en installert produksjonskapasitet på 806 MW, fordelt på 4 turbiner. Dette er delstatens sjette største termiske kraftverk målt etter installert produksjonseffekt. 
Anlegget ble påbegynt omkring 1950 og stod ferdig i 1958. Brenselkilden er kull, og tungolje. Kraftverket opereres av Dominion Energy Inc.
I 2006 hadde hele anlegget utslipp på 2 558 millioner tonn CO2.
Tore Andersen

Bakgrunn

Tore Andersen var sønn av Høyre-politiker Einar Wollebæk Andersen, og bror av radiojournalist Jon Branæs. Han var født og oppvokst i Sørkedalen utenfor Oslo, men flyttet allerede i ung alder til Prestebakke utenfor Halden, og derfra til Stjørdal i Nord-Trøndelag.
Hans musikalske interesser vokste i ungdomsårene, og han var med i en rekke amatørband. Som 19-åring vant han Trøndersk Talent 79. Fra 1982 til 1992 var han 
vokalist og gitarist i trønderbandet Vikings.

Musiker

Andersen ga ut sin debut-CD The Hero in Me i 1993. Blant sangene som fikk oppmerksomhet på norsk radio var «Watching the Snow», «Hearts (They Fall in Love)» og «The Fool I Am». Videoen til sistnevnte sang var en av de første europeiske musikkvideoene som ble spilt på Country Music Television (CMT) i USA.
Albumet Tore Andersen (1998) inneholdt blant annet singelen «Hard Water» og ga Andersen et publikum også i USA, Sveits og Nederland. Oppfølgeren Right Around the Corner (2009) vant Spellemannprisen 2009  i klassen country. Singelen «Goodbye Blues» ble A-listet i NRK P1.
Andersen var en flittig benyttet låtskriver, studiomusiker og produsent. Blant samarbeidspartnerne var Ottar «Big Hand» Johansen, Paal Flaata, Eriksen, Hjerterknekt, Knut Hem og Bjøro Håland.
Sammen med Bill Booth, Henning Kvitnes og Hilde Heltberg var Tore Andersen også en del av Roots Writers, et singer/songwriter-prosjekt som opptrådte både på scene og på NRK P1.
Tore Andersen døde brått og uventet 26. desember 2015 etter et illebefinnende. Dødsfallet kom bare fire dager etter en konsert han holdt på Kampen Bistro i Oslo, sammen med kollega Ottar «Big Hand» Johansen.
Robert Taylor (fotballspiller)

Klubber

Taylor spilte aldersbestemt fotball for Jyväskylän Jalkapalloklubi fra 2004. I 2008 spilte han en periode for Nottingham Forest i farens hjemland England, hvor han senere også har tilbragt tid hos Lincoln City, Barnet og Boston Town. I 2016 gikk han fra JJK som spilte i Ykkönen til RoPS i Veikkausliiga, før han i 2017 ble solgt til AIK som foran 2018-sesongen lånte ham ut med opsjon på kjøp til Tromsø IL.
Taylor er en offensiv midtbanespiller, og alt i sin debut for Tromsø scoret han sitt første mål for «Gutan», i 2-1 tapet mot Molde 2. april 2018. Andre målet kom mot Sarpsborg 08, kampen endte 2-3 til Tromsø.

Landslag

Taylor har landskamper på U17-, U19-, U20- og U21-landslagene til Finland, og fikk sin debut på A-landslaget i en vennskapskamp mot Marokko i januar 2017.

Personlig

Robert Taylors far Paul spilte fotball for KuPS på 90-tallet.
Marcus Berg

Landslaget

6. februar 2008 fikk han sin første landskamp for Sverige mot Tyrkia. 10. juni 2009 scoret han sitt første landslagsmål mot Malta.
Han ble tatt ut i Sveriges EM-tropp til EM i Frankrike 2016.
Han ble tatt ut i Sveriges tropp til VM i fotball 2018 i Russland.
Còmhdhail Alba

Còmhdhail Alba (skotsk-gælisk) eller Transport Scotland (engelsk) er en etat i den skotske regjeringen med ansvar for transport. Etaten har til mandat å levere et trygt, effektivt, lønnsomt og bærekraftig transportsystem som bidrar til regjeringens mål om økt bærekraftig økonomisk vekst i hele Skottland.
Etaten ble opprettet 1. januar 2006 og ledes av en direktør som rapporterer til Skottlands finansminister.
Keiser Daizong av Tang

Keiser Daizong av Tang (kinesisk: 唐代宗; født 9. januar 726, død 23. mai 779) var keiser under Tang-dynastiet i Kina, fra 762 til 779.

Bakgrunn

Keiser Daizong var eldste sønn av keiser Suzong – den første av Tang-dynastiets keisere som besteg tronen som sin fars eldste sønn – og under An-Lushan-opprøret tjenestegjorde han som en general av Tang- og huiges fellesoperasjoner som gjenerobret hovedstaden Chang'an og den østre hovedstad Luoyang fra opprørshæren.

Keiser

Daizong besteg tronen i år 762 etter den nesten samtidige død av keiserne Tang Xuanzong og Suzong. Forut for dette var An-Lushan-opprøret, som hadde lagt større deler av riket øde, og kostet mer enn halvparten av dets innbyggere livet, og det var helt i begynnelsen av Daizongs tid, tidlig i 763, at opprøret ble endelig stått ned.
Særlig områdene nordøst i riket, og i vest, Sichuan, men også andre, var nå regjert av militærkommandanter eller -guvernører, som de facto var selvstendige og lot sine maktområder gå i arv til sine sønner. Blant dem var særlig å fremheve generalene Tian Chengsi, Li Baochen, og Liang Chongyi. De etablerte maktbaser som var så sterke at det skulle ta Tangherskerne generasjoner for å bryte dem. Samtidig var de ikke sterke nok til å forvare seg eller resten av Kina mot fidetlige angrep fra vest.
I år 763 ble hovedstaden Chang'an plyndret av tibetanerne.
For i det minste å forbedre statsfinansene manipulerte førsteminister Yuan Zai (førsteminister fra 764 til 777) saltskatten. Dermed forbedret finansene seg. Men de ble på langt nær så solide som de hadde vært før krigsutbruddet. Det strakk heller ikke til for å gjenvinne den keiserlige myndighet i hele riksområdet.
Under keiser Daizong begynte på nytt evnukkene å gjøre seg gjeldende, og fikk flere høre statsembeder. Daizong klarte imidlertid tidlig å få fjernet den korrupte evnukk Li Fuguo, den mann som hadde mer enn noen annen satt ham på tronen. Men andre evnukker skulle bli svært dominerende, som Cheng Yuanzhen og Yu Chao'en.
Daizong innsatte sivile evnukk-kommissarer. Han var tross alt den første Tang-keiser som var kommet til makt takket være evnukkene. For å ha til hånds en slagkraftig militær avdeling for seg selv, dannet han «Gudskraftshæren», bestående ev evnukker, og den bløe kjernestyrkene innen den nye palasstyrken.
Daizong ble regnet som en svært from buddhist.
Daizong døde i 779. Hans sønn Li Shi overtok tronen som keiser Dezong.